정조 13년
己酉七月十一日辰時上御誠正閣時原任大臣閣臣宗親儀賓二品以上禮曹堂上請對入侍時判中樞府事徐命善領敦寧府事洪樂性判中樞府事李福源李在協領議政金熤左議政李性源右議政蔡濟恭一提學金鍾秀檢校直提學徐有防直提學金憙原任直閣徐鼎修鄭東浚直閣李晩秀原任待敎尹行任待敎金祖淳西淸君煋錦城尉朴明源綾城尉具敏和禮曹判書李在簡參判金魯淳參議李義綱戶曹判書徐有隣兵曹判書具允鈺工曹判書鄭昌順刑曹判書沈頤之行副司直李聖圭李文源行副司直李柱國徐有大金持默摠戎使金思穆吏曹參判金文淳副司直洪秀輔申大升嚴思晩左邊捕盜大將趙心泰戶曹參判李獻慶工曹參判李得臣副護軍柳孝源吳載熙南憲喆大司成李秉鼎副修撰閔昌爀行都承旨金載瓚行左承旨李時秀行右承旨李亨元左副承旨李祖承右副承旨洪仁浩同副承旨金履成記事官徐有聞假注書李海隣記事官李相璜記注官金鳳顯以次進伏訖命善等曰處暑後日熱依舊此時聖體若何上曰一樣矣命善等曰王大妃殿氣候若何上曰一樣矣命善等曰惠慶宮氣候若何上曰一樣矣命善等曰臣等伏聞錦城尉朴明源以園所遷奉事陳疏云此是何等莫重莫大之事而臣等茫昧愚迷尙未陳請莫非臣等不忠之罪也都尉陳疏之後不容一時稽緩玆敢相率求對矣上命時秀讀錦城尉朴明源疏時秀讀訖命善曰疏陳之辭無容更議伏望亟下成命焉樂性曰此非都尉一人之言也朝野閭巷此議已久而事係重大不敢容易陳聞矣今旣登徹惟願卽令擧行焉福源曰疏語的當別無更達之辭遷奉之禮不容少緩矣熤曰都尉疏中以朝廷之無一人陳請爲慨然云者誠然矣今始登聞實是臣等之罪而旣聞之後又豈可遷延乎在協曰此疏至當有何更達之辭乎性源曰此事之至今遷就莫非群下之罪都尉之責臣固甘受而今日求對惟冀亟奉成命矣濟恭曰昔在先朝甲午年間聖敎若曰春邸尙未有螽斯之慶長陵遷奉之兆無或如何乎至命故奉朝賀洪鳳漢奉審長陵而奉朝賀以新陵移奉允爲吉兆回奏然後聖念始乃釋然此臣所仰覩之事也今見都尉疏語實是宗社無疆之大計爲今日臣子者豈有更議乎亟擧遷奉之禮區區之祝也在簡魯淳義綱等曰臣等待罪禮堂而都尉疏語無容更議伏願卽降成命焉鍾秀等二品以上欲爲進前齊奏上飮泣哽咽不能下敎命善等曰臣等伏覩疚懷若此下懷不勝悶迫而當此莫重莫大之事尤宜保嗇聖躬伏望十分節抑焉上曰予之素有膈間衝上之氣卿等亦必知之在平時雖十分理遣少爾則每如此今見都尉之疏又聞卿等之奏語到本園自不禁臆塞氣短猝難發言矣樂性曰願進茶飮以爲下氣之道焉上曰何必乃爾卿等姑勿繼陳待予氣少降可也熤等曰然則諸宰不必進前迭奏矣鍾秀等曰都尉疏請實是擧國之同情則果不必迭陳而重貽疚懷矣少頃上曰錦城尉之疏果是何等重大之事也山理有無予實不知而若以先儒彼安此安之說言之則亦不可謂全無是理然若惑信禍福之說遽移久遠之塋域則雖閭巷匹庶之家固萬萬不可況國家莫重莫大之擧乎今予此言豈因一都尉之疏而發哉予之情事不欲以常人自處者卿等之所知數十年來抱玆耿耿夙宵至慟結轖胸中若念土親膚三字則予懷罔極當如何仍良久於悒不能下敎命善等曰當此日念舊事聖懷痛迫安得不然而如是疚懷非但有妨於節宣若念克完之道則尤宜節抑矣上曰予亦豈不念及於此而欲說往事膈氣先塞自不覺如此矣園所初卜於健元陵右岡而畢竟定於卽今園所始末今日登筵諸臣亦必有知其詳者矣都尉疏中五條論列本非都尉之臆見創說也萬口一談積有年所予於堪輿家說雖無素知而凡眼如此輿情又如此則于今數十年一味遷延者是豈情理之可堪乎都尉之欲陳此疏予已聞之而非但不止之亦以爲當陳之事矣今日始爲陳疏而卿等又爲聯請到今尤豈有他議乎予雖不肖無狀決不當動於風水家禍福之說此則卿等亦必諒之矣今則予意先定詢謀僉同惟當亟圖遷奉之禮而已地家之說姑無論先以易知易曉之事言之地中之不安不待五廉云云可以決之大抵穴星卽無氣死土有十分至難言之端予不欲詳言前官後鬼之不成格而無暇論於朝山朝水之好否猶屬餘事問於都尉可以知之況都尉疏中莎草云云亦出不敢明言也且以堪輿家行用說話言之內作甲坐外作卯坐辛戌得水亥破甲卯亥俱木也辛戌水卽所謂黃泉得水內堂無水不可但以偏水言又況乙入首而龍勢又無可論其他種種不敢詳說之事不一而足明知其如此之故自甲午展省心中經營卽此一事然移奉之擧果何等至重大果何等至審愼而新卜之地十勝萬勝於今日以前然後庶可無憾而以今行用地師地中之事孰能明見乎念及于此夙宵憂凜況今山地從何新卜乎命善等曰聖敎至當矣園所移奉已有成命今則求山卜吉爲急先務而新卜之難又如聖敎實不勝憂悶矣上曰都尉疏亦云丙申年有遷奉之議云云矣蓋自御極之初予之洞屬一念惟在此事伊時果有上下酬酢而己酉年三字已發於伊時筵敎而十四年之間惟今年年運山運園所本命運爲上吉前此而旣無如此之年後此而難得如此之年入今年之後予懷益復憧憧食息靡懈乃於今日見都尉之疏聞諸卿之言從今以往宿志可遂大事可完豈非天意耶雖於痛迫之中還切慰幸之心矣僉曰移奉吉兆實爲宗國億萬年之計則臣等忭幸尤何可盡達乎上曰自來封標之處豈曰無之設或有之古人有言望勢尋龍易登山點穴難云今之地師雖逢大地豈恃其十分善裁穴乎此尤所以焦燥煩悶不能自已者也凡膾灸之大地予雖不一一躬踏亦庶幾領略文義兩星山亥坐之原自古有云云而離祖終欠太近不免有菀弗之氣砂水龍勢決難議到長湍白鶴山下有三處局勢或狹小或微緩光陵左右岡中一處卽達摩洞與文義齊稱之地而不但俱未合意其中一處山寺基重臣李文源亦必見之而神前佛後癈屋古廟古人之所忌決不可議到龍仁云云處亦然外此獻陵局內梨樹洞厚陵局內二處康陵白虎邊加平諸處無一合意處惟有水原邑內封標三處中官家後一處自是流來傳稱之地玉龍子所謂盤龍弄珠之形局且多前人明的之論況年運山運本命運無不沕合予所謂天意者此也卿等之意何如熤等曰水原之爲吉兆果是自來相傳之說而吉運俱叶尤不勝萬幸矣僉曰臣等全昧地家之說雖未及見其文蹟而此地之爲吉兆亦皆飫聞而稔知矣上曰國中國陵封標中三處最吉之說自古有之一則弘濟洞卽今寧陵也一則健元陵右岡卽今元陵也一則水原邑也水原當居第一第二人孰不知乎孝廟因山初議於水原而未果用始奉於健元陵右岡癸丑年移奉於驪州弘濟洞矣水原山地之論觀於己亥寧陵儀軌如尹絳兪棨尹善道諸人及洪汝博潘好義等術士之言可以知之上所謂三處中一處奉寧陵又一處奉元陵惟水原一區之最好地尙在似若有待於今日水原山論始末則莫詳於故重臣尹絳狀啓及尹善道文集中山陵議及與摠護使書而予於水原留意已久博考而詳察不知爲幾年玉龍子所評詳載其中而其言以爲盤龍弄珠之形眞是福龍大地而龍穴砂水盡善盡美誠千里所無千載一遇之地此正朱子所謂宗廟血食久遠之計也況地之極好極吉雖如此最是裁穴爲十分難愼而槪其形局雖使無知凡眼見之一見可辨穴星則乳頭下坦處而坐向則案對小阜是謂對珠而欲對珠則兩峰間空處此又所謂對珠則當向空者也且分金則以此穴以此坐以此案亦當決之予意已以水原定之今對卿等略及蘊中之說此非天意所陰騭神明所默佑乎熤曰今承聖敎臣亦恍然矣玉龍子卽道詵之號而所論果如此矣臣意則舍此更何求乎上曰聞卿頗解堪輿家說云果然矣玉龍子果是道詵而卿之所見從容詳陳可也諸大臣皆曰自古傳稱今又運叶臣等只知爲萬幸矣上下水原山論抄出冊子命承旨讀奏使諸臣聽之上曰諸卿之意何如命善等曰古人所論旣如此的當則到今豈有他議乎上曰己亥所卜之兆非卽今封標之二處也就其穴上稍低處欲爲定用而故判書尹絳故參判兪棨皆爲往審而有所評論矣己亥封標處卽所謂乳頭也比諸稍低之坦處眞穴不無登露之嫌惟坦處圓暈處是眞正福龍吉地也在協曰尹絳兪棨與尹善道伊時果有議論矣上曰卿亦詳知水原事蹟乎在協曰臣於地家說尤所昧然只見文集而記得矣上曰尹善道山陵議及與摠護使書旣載其文集而其外山論或在於本家云耶濟恭曰其子孫皆居在海南地矣臣但聞故老傳說則尹善道常以爲有吉地如水原者此實宗社億萬年無疆之兆云國家若用之則古人所謂千年之說當有驗矣性源曰尹善道之孫德熙臣曾有面分而善道山陵議亦嘗見之矣今其子孫居在海南而繁衆無比矣濟恭曰德熙曾以御容模寫之勞筮仕矣上曰吉月不遠目下先務最宜安接本土之民次議移邑之計予則曰人情安然後地理亦吉民人遷徙則予已有多般經紀俾各奠安而任予宣布撫摩之責則道臣及地方官是已況於設都監之後則其爲責任不輕而重今畿伯非不精詳近日畏約太過與該倅欲內擬矣命書榻敎曰兵曹參判前望單子入之待下批牌招察任又命書榻敎曰未肅拜諫長許遞前望單子入之待下批牌招察任上曰兵曹參判前望以趙鼎鎭頒布大司諫前望以金魯永頒布事分付可也上曰畿伯及水原旣作窠矣卿等商量可合之人而方伯則才猷之外宜取履歷地方官則地望幹局當兼責矣卿等其薦之性源曰然矣前監司中久任者在閣臣矣上曰予意亦以爲好矣該倅武將中思之性源曰將臣趙心泰未知如何上曰好矣上命書榻敎曰畿伯之代問于大臣各別擇差水原府使亦於今日內議薦竝令當日辭朝上曰政官及有司堂上出去修正望筒以入可也京畿監司望徐有防落點水原府使望趙心泰落點上曰今番遷奉之擧事體莫重本園祭儀皆用亞於太廟祭以大夫之禮摠護使當差出矣上曰判尹當爲頓遞使移拜畿伯其代擇差可也上曰京畿監司水原府使入侍有防心泰進伏上曰畿伯則自是宿趼今番責任比前尤重各別惕念水原倅則擇差有意須於今日內到任先以朝家之意宣諭民人以移奉園寢係是莫重莫大之事爲民一念何可弛也日後蠲恤之政固已留念目下奠接之方尤所當先須勿動心各安厥居之意申申曉諭可也命善等曰大事旣定則遷民等小節何可顧也而聖諭申複德意及此方伯守令曷敢不對揚乎上曰錦城尉雖已疏陳旣已登筵詳陳所懷可也明源曰臣之區區賤見已悉於疏中不必架疊而今於俯詢之下亦安敢默默而已蓋園所事體何如而關係亦何如也臣雖素昧風水而靑龍之穿鑿水勢之衝激後托之築石至於莎草枯損蛇虺成群此則不待術士之言某水爲害某山有妨而人人所易見而易知者也是以非但國人喧傳者如此有識之憂歎固已久矣以私家丘墓言之爲子孫者不可一日自安於心況我聖上出天之孝思無所不用其極者乎萬年神道之安吉國祚之祈永惟在於是伏願博詢今日入侍大臣諸臣亟擧禮儀是臣千萬顒祝之至也命善樂性福源熤在協性源濟恭曰臣等今日聞都尉陳疏急於仰請與宗親儀賓及諸卿宰相率求對蓋都尉疏辭非都尉一人之言亦非今始有之論也閭巷搢紳之間往往有隱憂者久矣以我聖上無窮之孝思十餘年洞屬於宸衷臣等亦豈不仰認而莫重之事不敢以蒙昧之見率爾開口因循至此今見都尉之疏五條陳論雖不敢更煩提奏以慼聖心而其爲驚心痛迫當如何哉遷奉之禮無容更議新卜吉地一日爲急園所一岡一麓皆是聖聰之所記有臣等亦於年年陪從時慣見而熟知不待更爲奉審而事體至重至大臣等今日與禮曹堂上觀象監繕工監提調進詣園所同爲奉審然後求山之行可以趁卽擧行故敢此仰達矣上曰予之慟冤之結轖卿等豈待今日筵敎而知之乎況都尉之疏旣如此遷奉之節豈可一日少緩乎年年展省必巡審局內外予意卿等皆已知之與長陵遷奉時事勢有異不待奉審而決之然以重事體之意今日則奉審待明朝仍爲看山之行可也出擧條上曰水原之議雖無他見而愼重之道宜先博詢然近來所謂地師能有可用者乎卿等私家亦必有常時任使之人矣古人則如尹絳兪棨尹善道無不參涉於看山裁穴之議今亦有士夫中有識見者乎命善曰古人則有眞知的見而今則士夫中未嘗聞以地術名者向來許晪見差於都監郞廳而此亦未必其有眞箇所見矣至於私家所用之地師則無非庸碌無可稱者矣濟恭曰今之士夫徒能言方書之如此如彼者滔滔皆是而實則茫昧豈有眞箇知識之士乎上曰成夢龍屢任於安樂峴補土之役且聞水原土着人金養直頗有識見云前此以慣於土俗頗試之錦城尉必知之矣命善等曰局方中李命求稍勝矣上曰卿等率三人第以重事體之意先詣園所奉審而大臣以下先退可也大臣以下退出上曰此時三公宜備摠護之任領相自是例管左右相出去卜相後進去可也命時秀書傳敎曰卜相時秀曰卜相事命下矣左議政李性源右議政蔡濟恭卽爲命招何如上曰依爲之出擧條時秀曰卜相事命下矣政官牌招開政何如上曰依爲之出擧條上曰承旨出去卜相望捧入右承旨與京畿監司留在可也載瓚等先退命祖承招入地師成夢龍李命求金養直敎以與大臣偕往奉審上曰同副承旨金履成頗解地術云與地師同往奉審事分付可也諸臣以次退出